Jugurthan sota (kirja)

Jugurthan sota () on Sallustiuksen kirjoittama historiateos, joka käsittelee nimensä mukaisesti vuosina 112–105 eaa. käytyä Jugurthan sotaa.Suolahti, Jaakko: ”Sallustiuksen elämä ja teokset”. Teoksessa Sallustius 1963, s. v–xiii. Se kuvaa, kuinka afrikkalainen kuningas Jugurtha onnistuu nousemaan Numidian hallitsijaksi hyväksikäyttämällä korruptoituneita roomalaisia virkamiehiä.

 Historia 

Sallustius eli vuosina 86–35 eaa. Hänet tunnetaan ennen kaikkea historiateoksistaan Jugurthan sota ja Catilinan salaliitto. Ne kuvaavat yhdessä kahta tärkeää vaihetta Rooman tasavallan lopulla. Niitä on kutsuttu Rooman historiakirjoituksen parhaiksi tuotteiksi heti Tacituksen jälkeen. Teoksilla Sallustius loi roomalaisen historiamonografian lajityypin eli teoksen, joka käsittelee yhtä merkittävää tapahtumaa aiemmin tyypillisen annalistisen lähestymistavan sijaan.

Jugurthan sodan Sallustius kirjoitti noin vuonna 41–40 eaa. Teoksen kuvaamat tapahtumat olivat sattuneet jo ennen Sallustiuksen syntymää ja yli 60 vuotta ennen kirjoittamisaikaa. Sodasta oli kirjoitettu jo aiemmin sekä roomalaisessa, kreikkalaisessa että puunilaisessa historiankirjoituksessa, ja lisäksi ainakin vielä hänen nuoruudessaan oli elossa siihen osallistuneita henkilöitä. Lisäksi hän saattoi käyttää lähteinään Aemilius Scaurukselta ja Sullalta peräisin olevaa aineistoa. Sodan tapahtumapaikan Sallustius tunsi hyvin, koska hän oli toiminut Africa novan provinssin maaherrana.

Teosta on käytetty koulu- ja yliopisto-opetuksessa myös Suomessa, ja se suomennettiin ensimmäisen kerran jo vuonna 1866. Toinen suomennos kouluja varten julkaistiin vuonna 1899. Kolmas, Marja Itkonen-Kailan tekemä suomennos on vuodelta 1963.

 Sisältö 

Teos alkaa johdannolla, jossa Sallustius käsittelee ihmisen henkisiä ja ruumiillisia kykyjä ja hyvettä. Hyödyllisimpänä kaikista henkisistä harrastuksista hän pitää historiaan tutustumista.Sallustius: Jugurthan sota 1–4. Tämän jälkeen hän perustelee sitä, miksi kirjoittaa Jugurthan sodasta:

Tämän jälkeen Sallustius kuvaa sodan taustaa vuosina 120–117 eaa. sekä tapahtumien päähenkilöä. Jugurtha on urhea afrikkalainen sotilas, jonka Numidian kuningas Micipsa on adoptoinut. Micipsan kuoltua Numidian kuningaskunta jaetaan kolmelle pojalle, jotka ovat Adherbal, Hiempsal ja Jugurtha. Hiempsal ei hyväksy Jugurthaa veljekseen ja kyseenalaistaa isänsä päätöksen tehdä tästä yksi kruununperijöistä. Jugurtha on kuitenkin kunnianhimoinen ja salamurhauttaa Hiempsalin.Sallustius: Jugurthan sota 6–12.

Adherbal lähettää varoituksia Roomaan. Jurgurtha on kuitenkin oivaltanut, että voi ostaa Rooman tuen, ja hänellä on jo paljon tukijoita Rooman ylimystön joukossa. Senaatti jakaa Numidian kahtia jäljellä olleille veljeksille. Jugurtha saa paremman osan, joka on hedelmällisempi ja runsasväkisempi, ja valtaa veljensä puoliskon. Lopulta Jugurtha kidututtaa Adherbalin kuoliaaksi ja ottaa vallan koko Numidiassa.Sallustius: Jugurthan sota 13–26. Välissä Sallustius poikkeaa kuvamaan Numidian maantiedettä ja historiaa yleisemmin.Sallustius: Jugurthan sota 17–19.

Roomalaiset lähettävät vuosina 116–110 eaa. useita konsuleita ratkaisemaan tilanteen. Jugurtha kuitenkin lahjoo heidät kaikki ja jatkaa kuten ennenkin. Vuoden 111 eaa. kansantribuuni Gaius Memmius saattaa ylhäisön korruptoituneisuuden kansan tietoon. Roomassa syntyy levottomuuksia.Sallustius: Jugurthan sota 20–40. Välillä Sallustius poikkeaa kuvaamaan yleisemmin kansan- ja senaatinpuolueen välisiä alituisia yhteenottoja sekä kansantribuuneina toimineiden Tiberius ja Gaius Gracchuksen aikaa.Sallustius: Jugurthan sota 41–42.

Uusi vuoden 109 eaa. konsuli Metellus lähtee sotajoukkoineen Afrikkaan. Hän valtaa Numidian, ja Jugurtha joutuu pakosalle omassa maassaan. Gaius Marius jatkaa siitä, mihin Metellus jäi, ja voimistaa hyökkäystään Jugurthaa kohtaan.Sallustius: Jugurthan sota 43–77. Kolmannessa väliosiossa Sallustius käsittelee jälleen alueen maantiedettä.Sallustius: Jugurthan sota 78–79.

Jugurtha saa hankittua Mauretanian kuninkaan Bocchuksen tuen, ja he tekevät onnistuneita hyökkäyksiä Mariuksen joukkoja vastaan. Lopulta roomalaiset pääsevät kuitenkin voiton päälle. Bocchus pyytää neuvotteluita. Hän sanoo tehneensä virheen siinä, että liittoutui Jugurthan kanssa, ja lupaa tehdä nyt kaikkensa auttaakseen roomalaisia. Roomalaiset sanovat hänen tehneen pahan virheen, mutta hän voisi hyvittää sitä auttamalla Jugurthan vangitsemisessa. Bocchus sopii tapaamisen Jugurthan kanssa roomalaisten ollessa väijyksissä. Roomalaiset saavat Jugurthan kiinni ja vievät hänet kahleissa Italiaan.Sallustius: Jugurthan sota 80–114.

 Arviointeja 

Suomennoksen esipuheen kirjoittanut Jaakko Suolahti arvioi, että Sallustius on käyttänyt lähteitään taitavasti saavuttaakseen tarkoitusperänsä. Historiankirjoittajana hän ei ole täysin objektiivinen, vaan korostaa joitakin seikkoja, sivuuttaa toisia ja esittää asiat välillä kronologisesti vapaassa järjestyksessä. Tämä luo kerronnasta draamallisen kokonaisuuden. Jugurtha esiintyy kertomuksessa sekä sankarina että konnana, mutta esille pääsevät myös hänen päävastustajansa konsulit Metellus ja Marius.

 Lähteet 

 Kirjallisuutta 
 Suomennokset 

 Sallustius: Jugurthan sota. Teoksessa 



 Muita käännöksiä ja tekstilaitoksia 

 Sallust: The War with Jugurtha. Teoksessa  Latinankielinen alkuteksti ja englanninkielinen käännös.
  Teksti ja kommentaari.

 Muuta kirjallisuutta 



 Aiheesta muualla 

 Sallustius: Bellum Iugurthinum. Perseus. 
 Sallust: The Jugurthine War. Perseus. 

Luokka:Sallustiuksen teokset